kenisse van dootslache
phelipe bijder gratie gode ertshertoge van oistenrijk
hertoge van bourgogne, van lotharingen, van brabant, van stiermark, van
carintie, van cram, van limbourg, luxembourg ende van geldren, grave
van vlaenderen, van habspourg, van tyrol, van ferrette,
van kiburg, van artois, van bourgognien, palatyn van henegouwe
van hollant van zeelant van namen ende van sutphen
marcgrave des heylichs roemschen rycs ende van borgon
lantgreve in elzaten heere van vrieslant opter windischemde$$$
van portenau van salins ende van mechelen doen te wetene
allen luyden iegenwoirdich ende toecomende dat wij ontfangen
hebben die oitmoedige supplicatie van pieter van muyse
jonckman geboren van deser onser stad van mechelen
inhoudende hoe dat sinte pieters dach lestleden was een jaer
die selve suppliant wesende int geselscap van jan vander
genelle ende willem van alters in een dorp genaempt
ter cruyse in onsen lande van brabant ten huyse van eenen
genaempt helizens alias leerman om aldaer met elcanderen
te drincken ende in tselve huys gecommen synde sach aldaer
eenen luuc nys liggende up een bedde jan vanden meulne
henrick ende pieter nys die alle saten ende droncken in een
geselscap die welcke hij suppliant groettede ende alsoe hy
suppliant ende die van synen geselscepe geseten waeren
verbeydende wyer dat zy geheischt hadden die voirn. pieter
nys gaf den voirs. suppliant eenen tuege te drincken ende als
die selve suppliant gedroncken hadde gaf den voirs. pieter nys
synen pot wederomme hem dair af bedanckende die voirn. jan
vande muelne die wat bij drancke was dat siende toochde
genouch maniere ende gelaet dat hij met wel te vreden en was
dat die voirs. pieter nys den selven suppliant te drincken gegeven
hadde ende begonste vele hoochmoedige woerden bedectelic te
spreken userende van sekere tale ende sprake die de voirs.
suppliant niet en verstont noch wat hy dair mede meynde
maer mercte wel dat hy niet wel gemoet en was
ende van stonden aen die voirs. luuc schoof up vander bedde
dair hy lach ende noch eenige andere met hem roupende
verrader tes hier te doene beghinnende te steken ende te slaen
naerden voirs. suppliant soe dfat hy dair een wonde ontfinck
in zijnen rechter aerm dat synde die ghene die dair by waer e
sunderlinge den voirs. pieter ende henrick nys gebroeders
hilden een wyle tyts den voirs. jan vander muelne maer
byder dreyghingen ende overlast vanden selven luuc nys
moesten hem laeten gaen bynnen middelen tijde ziende de selve suppliant dat hem scoonspreken niet helpen en mochte meenendehemlieden tontvlieden nam een corte pycke die hy voer de
doere hadde laten staen ende liep dair mede omtrent eenenboechscuete weechs maer de voirs. luuc ended jan vander muelne
vervolgden hem in sulcker wys dat hy hem moesten ommekeeren
ende te weer stellen oft anders hij hadde in groeter vreesen
geweest van synen lyve ende siende de voern. willemvan halteren wesende vanden geselscepe des voirs. suppliant
tvoirs. gevecht ende dat de voirs. luuc nys ende jan vanden
muelne henlieden met alder macht vervoirderden den voirs.
suppliant te crencken liep daerweert met eenen stalenen boge
die hy in zynen hande hadde ende daer mede bescieer$$$
vele slagen die de selve vanden muelne ende luuc slougen
naerden voirs. suppliant de welcke suppliant hem oic bedeckende
onder den selve boge siende dat hy in soe grooter sorgen
ende vreesen was stac den voirs. jan vanden muelne met
syn pycke een steke in sijn borst van welcke steke
de selve jan ter eerden viel ende zydert soe daer af als oic
van quaden hummueren dair hij mede vervolt was es gevaeren
van levende lyve ter doot ende hoe wel de voern. suppliant
den selven dootslach gesoent ende partyen duechdelic daer af
gebetert heeft oic mede dat hem tvoirs. stuck mat alle
zijn herte leet is. nietemin duchtende ende ontsiende stranghyt
van justicien hij en soude niet durven commen noch commerceren
in onsen landen ende heerlicheyd maer is gescepen daer vuyt
te moeten bliven ende te gaen leven in andere vremden lande in
grooter armoede ende ketnichede$$$ wordde hem onse gracie ende
genade hier up niet verleent alsoe hy soght ons zeere
oitmoedelic dair omme biddende soe eest dat wij de saken
voerscreven overgemerct hebben den voern. pieter van muyse
suppliant genegen wesende tot zyn voirs. bede ende supplicatie
ende willende hem in dit stuck gracie ende genade verleenen ende
prefereren voer strengheyt van justicien sonderlinge
ter eeren ende weerdicheid vanden heyligen passie die onse
heere god voer ons allen geleden heeft op sulcken dach als
huyden inden gevalle als boven vergeven quytgescolden
ende geremiteert vergheven scelden quyte ende remiteren
vuyt inser zunderlinger gracie by desen onsen brieve tfait
ende dootslach boven verclaert mitgaders alle boeten broecken
ende peynen corporel criminel ende civil dair inne hy ter cause
van dien met datter ancleven mach mesbruyct ende ge
mach zijn iegen ons ende justicie ende hebben als va
desen gerestitueert ende wedergestelt restituren ende
stellen weder tot sijne goede fame name ende geruchte in
onsen voors. lande van brabant ende andere onse landen
ende heerlicheyden tot alle zyne onverbuerde goeden in
dien hij eenoge heeft in alder voegen ende manieren
als hij was voir de toecompst vanden voirs. dootslage
imponerende hier up scilencie ende eeuwich zwigen onsen
procureur g enerael ende allen anderen onsen rechteren justicien
ende officieren wie zy zyn satisfactie ende beteringen
voiren ende alderwerck eerst gedaen der partyen geinteresseert
up datter eenige toe dient ende die alnoch niet gedaen en es
civilic alleenlic ter ordonnantie ende arbiter scepe van onsen
lieven ende getruwen die cancellier ende luyden van onsen
raide in brabant die wy dair toe commiteren ontbieden
dair omme ende bevelen den selven onsen cancellier ende luyden
van onsen voirs. raede in brabant dat zy voer hem
geroupen die gene die dair toe behoren geroupen te syne procederen
ende gaen voerts wel ende duechdelic ter verifficatie
van desen onsen brieven naer huere voirme ende innehouden
ende dat gedaen synde zy onse drossart van barbant
meyer van loeven amman van bruessel nu grave
van andwerpen schout van lyere ende alle andere
onse richteren justicien ende officieren dient aengaen mach
doen laten ende gedoogen den voirs. suppliant van dese
onse gracie remissie quytsceldinge ende van al den inhouden
van desen inder voegen ende manieren als voirs. es
rustelic vredelic vulcomelic ende tot eeuwigen dagen
genyeten ende gebruycken sonder hem te doen oft te
laten geschien nu noch in toecomende tijden eenich
hynder letsel oft moeyenisse a, myve oft an goede
ter contrarien ende in dien zinnen persoen oft eenige
van syne voirs. onverbuerde goeden ter causen van
desen gevangen gearresteert oft eenichssins becommert
waeren dat zy die stellen oft doen stellen terstont
ende sonder vertaech tot geheele ende vulcomme delivrancie
want ons alsoe gelieft ende ten eynde dat dit goet
vast ende gestadich blyve hebben onsen zegel hier an doen hangen
behoudelyck in anderen saken ons rechts ende een yegelic zijn recht in allen
gegeven te mechelen opten heylige goeden vrydach inde maent van april
int jaer ons heeren duysent vc ende twee. aldus ondergescreven ende getekent
by myn heere den ertshertoge in zijnen raet. haneton coninklijken notaris
gecollationeert ende bevonden concorderende
metten originalen brieve by my